Document ID: 32001R1967

Kommissionens forordning (EF) nr. 1967/2001
af 8. oktober 2001
om justering af visse agromonetære udligningsbeløb i Danmark og Sverige
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF nr. 2799/98 af 15. december 1998 om den agromonetære ordning for euroen(1), særlig artikel 5, og
ud fra følgende betragtninger:
(1) For flere medlemsstater blev de maksimale udligningsbeløb, der ydes som følge af kurserne for euroens omregning til nationale valutaenheder og de vekselkurser, der var gældende pr. 1. juli 1999 og pr. 1. august 1999, fastsat ved henholdsvis Kommissionens forordning (EF) nr. 1639/1999(2) og (EF) nr. 2200/1999(3).
(2) For Sverige og Det Forenede Kongerige blev de maksimale udligningsbeløb, der ydes som følge af omregningskurserne pr. 1. juli 2000 og pr. 1. august 2000, fastsat ved henholdsvis Kommissionens forordning (EF) nr. 1612/2000(4) og (EF) nr. 2293/2000(5).
(3) I artikel 5, stk. 3, i forordning (EF) nr. 2799/98 er det fastsat, at beløbet for anden og tredje støtterate nedsættes i forhold til den foregående rate med mindst en tredjedel af det beløb, der blev ydet for den første rate, og i samme forordnings artikel 5, stk. 4, at det maksimale udligningsbeløb nedsættes eller annulleres efter omstændighederne i forhold til den indvirkning, som udviklingen i de vekselkurser, der er konstateret den første dag af anden og tredje rate, har haft på indkomsterne.
(4) Vekselkurserne for visse former for direkte støtte, der har en udløsende begivenhed den 1. juli 2001, blev fastsat ved Kommissionens forordning (EF) nr. 1580/2001(6). En gennemgang af de vekselkurser, der blev fastsat for den danske krone og den svenske krone, viser en værdiforringelse for disse valutaer.
(5) For så vidt angår raterne for perioden fra den 1. juli 2001 til den 30. juni 2002, bør det maksimale udligningsbeløb for Danmark i forbindelse med de udløsende begivenheder pr. 1. juli 1999 derfor nedsættes yderligere. For samme rater bør Sverige ikke have tilladelse til at yde udligningsbeløbene i forbindelse med de udløsende begivenheder pr. 1. juli 1999, 1. august 1999, 1. juli 2000 og 1. august 2000.
(6) I henhold til Rådets forordning (EF) nr. 1672/2000 af 27. juli 2000 om ændring af forordning (EF) nr. 1251/1999 om indførelse af en støtteordning for producenter af visse markafgrøder for at medtage hør og hamp bestemt til fiberproduktion(7) fra produktionsåret 2001/02 er hør og hamp bestemt til fiberproduktion medtaget i den støtteordning, der er fastsat for producenterne af visse markafgrøder. Derfor er dagen for den udløsende begivenhed fra og med førnævnte produktionsår for arealstøtten for hør og hamp bestemt til fiberproduktion ændret fra den 1. august til den 1. juli.
(7) De i denne forordning fastsatte foranstaltninger er i overensstemmelse med udtalelse fra de berørte forvaltningskomitéer -
UDSTEDT FØLGENDE FORORDNING:
Artikel 1
For de rater svarende til støtte, som har en udløsende begivenhed pr. 1. juli 2001, multipliceres de udligningsbeløb for Danmark, der er anført i bilaget til forordning (EF) nr. 1639/1999, med faktoren 0,7776.
Artikel 2
For de rater svarende til støtte, som har en udløsende begivenhed pr. 1. juli 2001, er det ikke tilladt at yde de udligningsbeløb for Sverige, der er anført i de respektive bilag til forordning (EF) nr. 1639/1999, (EF) nr. 2200/1999, (EF) nr. 1612/2000 og (EF) nr. 2293/2000.
Artikel 3
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. oktober 2001.

Labels: 18
6